Ejgil Westergaard
Ejgil Westergaard, 26.6.1928-28.5.2015, dansk billed- og stenhugger. Ejgil Westergaard var født i Lemvig, hvor han i 1948 blev udlært på faderens, Torvald Westergaards, stenhuggerværksted. I 1964 overtog han ledelsen af værkstedet og drev det frem til dets ophør i 2001.
Som billedkunstner debuterede Ejgil Westergaard i 1945 på Kunstnernes Efterårsudstilling. Ligesom faderen skabte han talrige stærkt individualiserede og fint håndværksmæssigt og kunstnerisk udførte gravmæler til især nordvestjyske kirkegårde. Sideløbende udførte han skulpturer og monumenter i andre sammenhænge. Granit var hans foretrukne materiale, og dyr optræder ofte som motiv, enten helt eller kun delvist hugget fri af stenen; hans Høne (1961) findes på Statens Museum for Kunst, mens mange af hans andre værker er opstillet i danske byer, flere som del af udsmykningsopgaver, bl.a. i Lemvig, Hobro og Holstebro.
Ved restaureringen af Rundetaarn i København i slutningen af 1980'erne udhuggede han forskellige dyr i de nedtagne sandstenskonsoller fra toppen af bygningen; de er nu placeret på kirkepladsen nedenfor tårnet.
Ejgil Westergaard var medlem af kunstnergruppen Koloristerne, som han udstillede med fra 1976; han underviste i stenhuggerkunst på Kunstakademiet 1976-78.